Diari Oficial de la Generalitat Valenciana


Sumari del DOGV 3282, del 09-07-1998 (1998/5203)

ORDRE de 4 de juny de 1998, de la Conselleria de Cultura, Educació i Ciència, que modifica parcialment l'Ordre de 12 de juliol de 1996, per la qual s'establixen les revalidacions entre els ensenyaments del grau mitjà de Música i les matèries optatives de l'Educació Secundària Obligatòria i es regula la compatibilitat d'assistència als dos ensenyaments, i amplia la regulació de les revalidacions als ensenyaments de Dansa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/06/04/(1)/dof/vci/html**

### Dades del document

Número de DOGV
:   3282

Data del DOGV
:   09-07-1998

Secció del DOGV
:   I. DISPOSICIONS GENERALS

Número del document
:   1998/5203


Data del document
:   04-06-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 4 de juny de 1998, de la Conselleria de Cultura, Educació i Ciència, que modifica parcialment l'Ordre de 12 de juliol de 1996, per la qual s'establixen les revalidacions entre els ensenyaments del grau mitjà de Música i les matèries optatives de l'Educació Secundària Obligatòria i es regula la compatibilitat d'assistència als dos ensenyaments, i amplia la regulació de les revalidacions als ensenyaments de Dansa. [1998/A5203]
  
El Reial Decret 756/1992, de 26 de juny, determina en la disposició addicional tercera que les administracions educatives aplicaran les revalidacions que aprove el Ministeri d'Educació i Ciència (actualment d'Educació i Cultura) en relació amb les àrees i matèries d'ensenyaments de règim general i els ensenyaments de Música que regula el dit reial decret, i així mateix conferix a les administracions educatives la competència per a establir revalidacions quan afecten les matèries optatives d'Educació Secundària Obligatòria o Batxillerat.
  
El Decret 151/1993, de 17 d'agost, del Govern Valencià, pel qual es regulen els ensenyaments dels graus elemental i mitjà de Música i es regula l'accés als dits graus, arreplega en l'article 18 la mencionada competència, el desplegament de la qual atribuïx a la Conselleria de Cultura, Educació i Ciència.
  
Fent ús d'eixes atribucions, l'Ordre de 12 de juliol de 1996, de la Conselleria de Cultura, Educació i Ciència va concretar l'àmbit de les revalidacions entre l'ensenyament de Música i les matèries optatives de l'Educació Secundària Obligatòria, l'objectiu de la qual ha sigut d'una banda minorar la sobrecàrrega lectiva que pot comportar la compatibilització d'assistència als dos règims d'ensenyament, i d'una altra ampliar el camp de l'optativitat de matèries aprofitant en tal sentit l'especial formació artística de l'alumnat, sense que el benefici de les revalidacions s'ampliara al alumnes de Dansa, ja que encara existia la norma reguladora del seu grau mitjà.
  
Una vegada regulats els aspectes bàsics del currículum del grau mitjà de Dansa pel Reial Decret 1254/1997, de 24 de juliol, la pràctica acumulada del període d'implantació de l'Educació Secundària Obligatòria i dels ensenyaments reglats del grau mitjà de Música i de Dansa evidencien la conveniència d'establir determinades modificacions en el règim de les revalidacions regulat en la dita ordre i en les instruccions que, després d'iniciada la implantació del seu grau mitjà, afecten als ensenyaments de Dansa.
  
Com a conseqüència de la present modificació, es possibilita que l'alumnat que accedix a l'Educació Secundària Obligatòria puga iniciar els mencionats ensenyaments tenint l'optativa del seu primer any ja convalidada, si es complix com a condició necessària per a això la prèvia superació del grau elemental de Música o de Dansa, o la superació de les proves d'accés al grau mitjà respectiu.
  
A l'efecte, en ús de les competències que m'atorga l'article 35 de la Llei 5/1983, de 30 de desembre, del Govern Valencià
  
ORDENE
  
Primer
  
L'Ordre de 12 de juliol de 1996, de la Conselleria de Cultura, Educació i Ciència, per la qual s'establixen les revalidacions entre els ensenyaments del grau mitjà de Música i les matèries optatives de l'Educació Secundària Obligatòria i es regula la compatibilitat d'assistència als dos ensenyaments, i les instruccions de 16 de març de 1998, de la Direcció General d'Ordenació i Innovació Educativa i Política Lingüística, que afecta en el mateix sentit els ensenyaments de Dansa, quedaran modificades conforme s'especifica en el punt següent.
  
Segon
  
L'apartat segon de l'Ordre de 12 de juliol de 1996, de la Conselleria de Cultura, Educació i Ciència, i l'apartat segon del punt I de les instruccions de 16 de març de 1998, de la Direcció General d'Ordenació i Innovació Educativa i Política Lingüística, tindran la redacció següent:
  
«Les revalidacions entre les assignatures dels ensenyaments de Música o de Dansa i les optatives d'Educació Secundària Obligatòria s'efectuaran assignatura a assignatura de la manera següent:
  
a) La superació prèvia de la prova d'accés al grau mitjà o la superació del grau elemental dels ensenyaments de Música o de Dansa revalidarà per una assignatura optativa D'Educació Secundària Obligatòria. En tal cas, el certificat de superació del grau elemental de Música o Dansa en compte de la denominació apte expressarà ?als únics efectes de la revalidació- la qualificació atorgada pel centre on va superar el dit grau.
  
b) També es revalidarà cada assignatura optativa d'Educació Secundària Obligatòria per la prèvia superació d'una assignatura corresponent a qualsevol curs del grau mitjà dels ensenyaments de Música o de Dansa.»
  
DISPOSICIÓ TRANSITÒRIA
  
Els alumnes als qui s'han aplicat les revalidacions a què es referix l'Ordre de 12 de juliol de 1996 o les instruccions de 16 de març de 1998 podran optar per acollir-se al que disposa la present ordre en allò que beneficie la seua situació acadèmica.
  
DISPOSICIÓ FINAL
  
S'autoritzen les direccions generals de Centres Docents i d'Ordenació i Innovació Educativa i Política Lingüística a resoldre les qüestions derivades de l'aplicació de la present ordre en allò que concernisca a cada una.
  
València, 4 de juny de 1998
  
El Conseller de Cultura, Educació i Ciència,


Còpia Permalink ELI